Գյումրու Կարա-Մուրզայի անվան պետական երաժշտական քոլեջ

Գյումրու Կարա-Մուրզայի անվան պետական երաժշտական քոլեջ, Հայաստանի կրթության և գիտության նախարարության երաժշտական միջին մասնագիտական ուսումնական հաստատություն Գյումրիում։

Հիմնադրվել է 1934 թվականին, մինչ այդ (1924) ստեղծված երաժշտական ստուդիայի հիման վրա։ Ուսումնարանի հիմնադիրներն են եղել կոմպոզիտորներ Դանիել Ղազարյանը և Մուշեղ Աղայանը։ Ուսումնարանը 1977-1978 ուսումնական տարում ուներ դաշնամուրային, լարային, տեսական, փողային գործիքների, խմբավարական, վոկալ բաժիններ (400 ուսանող), սիմֆոնիկ նվագախումբ։

Ուսումնարանում դասավանդել են կոմպոզիտորներ Դանիել Ղազարյանը, Մուշեղ Աղայանը, Արտեմի Այվազյանը, Գրիգոր Եղիազարյանը, Ալեքսանդր Դոլուխանյանը։ Ուսումնարանի անվանի շրշանավարտներից են կոմպոզիտոր Գեղունի Չթչյանը, Երևանի պետական կոնսերվատորիայի դասախոսներ Ե. Աբաշյանը, Աննա Բարսամյանը, Մարգարիտ Բրուտյանը, Կիևի կոնսերվատորիայի դասախոս, համամիութենական մրցանակաբաշխության դափնեկիր, ֆագոտիստ Ա. Աբաշյանը, երաժշտագետ Սուսաննա Ամատունին և ուրիշներ։

2004 թվականին «Գյումրու Կարա-Մուրզայի անվան երաժշտական ուսումնարանը» դարձել է «Գյումրու Կարա-Մուրզայի անվան պետական երաժշտական ուսումնարան» պետական ոչ առևտրային կազմակերպություն:

2006 թվականին «Գյումրու Կարա-Մուրզայի անվան պետական երաժշտական ուսումնարան» ՊՈԱԿ-ը վերանվանվել է «Գյումրու Կարա-Մուրզայի անվան պետական երաժշտական քոլեջ» ՊՈԱԿ:

ՀՀ Կրթության և գիտության նախարարության միջին մասնագիտական ուսումնական հաստատությունների ընդունելությունն իրականացնում են ընդունելության կանոնակարգի համաձայն (քննությունները հանձնում են մասնագիտական առարկաներից) :

Քոլեջը համագործակցում է Գյումրու և Շիրակի մարզի երաժշտական դպրոցների հետ:

 Ծանոթագրություններ 

Կատեգորիա:Երաժշտական դպրոցներ
Կատեգորիա:Շիրակի մարզի ուսումնական հաստատություններ
Կատեգորիա:1934 հիմնադրումներ Հայաստանում